Zuma: Nog 'n dringende aansoek teen parool | Netwerk24
Deur Llewellyn Prince 14 September 2021 12:54
Nog 'n dringende hofaansoek is gebring om oudpres. Jacob Zuma se vrylating op mediese parool te betwis.
Die Helen Suzman-stigting (HSS) het aangekondig dat hy ook Dinsdag 'n dringende aansoek by die hooggeregshof in Pretoria ingedien het. Daarin word die inligting van en die redes versoek vir die besluit van Arthur Fraser, die nasionale kommissaris van korrektiewe dienste, om Zuma op mediese parool te plaas.
Chelsea Ramsden, HSS-woordvoerder, het Dinsdag in 'n verklaring gesê die inligting word versoek vir die stigting se hoofaansoek om die mediese parool te laat hersien en tersyde te stel. Die stigting sal ook die hof vra om die besluit te vervang met een wat sy parool weier.
Volgens Ramsden kom die dringende hofaansoek nadat Fraser nie gereageer het op 'n vorige skriftelike versoek van die stigting om die betrokke inligting teen Maandag aan hom te verskaf nie.
Intussen het Ernst Roets, AfriForum se hoof van beleid en aksie, Dinsdag bevestig dat sy organisasie ook besig is om sy beoogde hofaansoek teen Zuma se mediese parool te finaliseer.
Vroeër is berig dat die DA ook reeds 'n aansoek by dieselfde hof ingedien het om die besluit oor Zuma se mediese parool te laat hersien en tersyde te laat stel.